  Майя Бывальцева Алнаш ёросысь Туймыл гуртын лулчеберет юртэз тупатъян ужъёсты йылпумъязы. «Культура малой родины» парти ӵектосъя туэ юртэз выльдыны 1 миллион 300 сюрс манет висъязы. Со сярысь Удмуртиысь тӧролэн но кивалтэтлэн пресс-службазы ивортӥз. Туэ татын тыл тӥрлыкез, фойеысь выжлэсь шобретсэ, висъетъёс куспысь ӧсъёсты воштӥзы, сцена вылын тыл тӥрлыкъёс но езъёс понна креплениос юнматӥзы, борддорзэ буязы. Туймылысь лулчеберет юртэз тупатъян 2017-тӥ арысен мынэ. Соку партилэн ӵектосэзъя липетсэ выльдӥзы. 2019-тӥ арын пластик укноос пуктӥзы, сценаез но юртлэсь азьпалзэ тупатъязы, оглом 1 миллион 600 сюрс манет тыр. Лулчеберет юртын арлы быдэ 150-лэсь трос ужрадъёс ортчытъяло, 11 клуб огазеяськонъёс ужало: кружокъёс, пиналъёслэн но бадӟымъёслэн творчествоя коллективъёссы. 2021-тӥ арын «Культура малой родины» ӵектосъя элькунысь гуртъёсысь но черкогуртъёсысь 25 лулчеберет юртъёсты выльдӥзы. Тупатъян ужъёслы но выль тӥрлык басьтыны 28 миллион 700 сюрс манет быдтӥзы.  Тодэ вайытом, Алнашысь синпелетъёс но музейёс доры QR-кодъёсын планшетъёс пуктӥзы. Тегъёс: Лулчеберет Удмуртия тупатъянужъёс Алнаш лэсьтськон  